**Pályázat az ELTE TTK HÖK tanulmányi elnökhelyettesi tisztségére**

**Bemutatkozás**

Árendás Péter vagyok. 1988. október 20-án születtem Sopronban, itt végeztem általános iskolai és gimnáziumi tanulmányaimat is. 2007 szeptembere óta vagyok az ELTE TTK hallgatója, a matematika alapszak elvégzését követően jelenleg a matematikus mesterszakot hallgatom.

2011. március 8-tól július 1-ig az ELTE TTK HÖK tanulmányi elnökhelyettesi tisztségét töltöttem be, majd abszolutórium megszerzése miatt megszűnt a hallgatói jogviszonyom. A nyár folyamán a Küldöttgyűlés szimpátiájának megfelelően tisztségen kívül vittem az elnökhelyettesi feladatokat, különös tekintettel a levelezésre. Szeptember 7. óta megbízott tanulmányi elnökhelyettesként dolgoztam.

A hallgatói közélet terén az elmúlt években emellett tevékenykedtem mentorként és a Választási Bizottság tagjaként, törekedtem az aktív részvételre a Matematika Szakterületi Csoportban és a Tanulmányi Csoportban is.

**Kapcsolattartás, tájékoztatás**

A Kar hallgatóinak tájékoztatását a tanulmányi hírekről a tavasszal bevált csatornákon képzelem el, melyek az infolevél, a Nyúz, a honlap, a tanulmányi faliújság, valamint az évfolyamok levelezőlistái. A kapcsolattartási rendszer további elemei emellett a gyors és pontos személyes, telefonos és e-mailes kommunikáció.

Az **infolevélben** továbbra is csak a legfontosabb hírek kapnának helyet, főként a határidőket és a tanulmányi szabályzatok változtatásait tekintve. A szakos évfolyamlisták használatához az egy-egy évfolyamot, illetve szakterületet, szakot érintő kérdésekben fordulnék, terveim szerint természetesen a szakterületi koordinátorokkal együttműködve.

Szeretném folytatni a **tanulmányi ismeretterjesztő cikkek** megjelentetését a Nyúzban. Tavasszal 3 tematikus írás jelent meg a témában, melyek a visszajelzések alapján jó fogadtatásra leltek a lap olvasói körében. A témakör sok lehetőséget rejt még magában, ezek közül fejtenék ki néhányat, reményeim szerint a megszokott, hatékony együttműködésben az újság szerkesztőségével és főszerkesztőjével.

A **honlapon** található információk aktualizálása részben megtörtént, a legfontosabb határidőkről pedig a főoldalon szerezhettek tudomást az oldal látogatói a tavasz folyamán. A hírek pontos közlése mellett át kell gondolnunk, a tanulmányis részt miként tudnánk informatívabbá és áttekinthetőbbé tenni.

Tavasz óta ismét aktuális tanulmányi tudnivalók találhatóak a Hallgatói Iroda melletti **tanulmányi faliújságon**, ennek fenntartása szintén terveim közt szerepel.

**Tanulmányi Csoport**

Tanulmányi elnökhelyettesi tisztségben megtapasztalhattam, hogy a Tanulmányi Csoport tagjai nem csak a Karon belül egy összeszokott, stabil szekció, akik lelkesedésére és tapasztalataira bármikor számíthattam, de az egyetemi feladatokat tekintve is egy komoly teherbírású és szakmailag felkészült csapatot képviselnek. Ennek megfelelően terveim megvalósításában továbbra is nagyban számítok rájuk.

Az őszi üléseket tekintve a tavasszal megkezdett gyakorlatot szeretném folytatni, mely alapján körülbelül **háromhetente ülnénk össze** – hasonlóan az EHÖK TB őszi üléstervéhez. Terveim közt szerepel egy egynapos hétvégi **vezetőképző** is egy budapesti helyszínen, melyre a Csoport támogatása esetén feltehetőleg októberben kerülne sor.

**Kari feladatok**

Karon belül az ősz folyamán szeretném féléves kiemelt feladatként **optimalizálni és átalakítani a kérvénybírálási rendszerünket**. A beérkező kérvények nagy száma – idén ősszel a nyáron leadottakkal együtt 2500 kérelem felett tartunk – nem csak az adminisztrációt terheli le nagymértékben, a hosszadalmas eljárási idő a kérvényt benyújtó hallgatókat is negatívan érinti. A kezdeti egyeztetések megkezdődtek már Homonnay dékánhelyettes úrral, illetve Török Gabriella tanulmányi osztályvezető asszonnyal, akik támogatják a lépést, emellett a Tanulmányi Csoport több tagja is támogatásáról biztosított a koncepcióval kapcsolatban.

Több ötlet merült már fel, melyek megvalósulása rövidítené az átfutási időt. A kérvényező hallgatók számára a legszembetűnőbb ezek közül feltehetőleg a **fix kérvénykategóriák bevezetése** lenne. Ez egyrészt segítséget jelentene a kitöltésben, mivel ekkor tematikusan tudnánk útmutatót összeállítani az egyes típusokhoz, másrészt a különböző kategóriájú kérvények belső adminisztrációja is olajozottabbá válhatna. Az **elektronikus kérvényűrlap** fejlesztése főként idő hiányában tavasszal sajnos elmaradt, ennek pótlása a tervek szerint az ősz folyamán történne meg.

A tavasz folyamán felmerült a **Kar Kiváló Oktatója, illetve a Kar Kiváló Hallgatója díjak adományozási rendszerének felülvizsgálata**. Mindkét díj adományozója a Kari Tanács, azonban az oktatói kitüntetés előterjesztője a HÖK elnöke, az arra érdemes hallgatókra pedig a Tanulmányi és Oktatási Bizottság tesz javaslatot. A két különböző elv mellett további kérdéseket vet fel, hogy mely hallgatókat szeretnénk elismerni a Kar Kiváló Hallgatója címmel: akik jó tanulmányi, emellett tudományos vagy közéleti tevékenységet tudnak felmutatni, netán mindhárom területen kiemelkedőt kell nyújtaniuk. Szó esett emellett arról, hogy lehessen-e pályázni a hallgatói kitüntetésre, vagy a jelenlegi modell alapján az intézetek, illetve a Centrum javasoljanak saját meglátásaik szerint.

**Karon túlmutató projektek**

Az EHÖK Tanulmányi Bizottságának félévre vonatkozó tervei várhatóan három nagyobb feladatra koncentrálódnak ősszel.

Kiemelt feladatként szerepel az új Felsőoktatási törvény kapcsán egy **problématérkép** kialakítása, mely később a csomagszerű szabályzatmódosítást tenné lehetővé, különösen a Hallgatói Követelményrendszer tekintetében. Jövő őszre várható emellett egy **új tanulmányi rendszer bevezetése**, mely többek közt az elektronikus indexet is lehetővé tenné. Másik fontosabb projekt ennek okán a minél szélesebb körű igényfelmérés, hogy a rendszer fejlesztésekor a lehető legjobban tudjuk képviselni a hallgatók, mint legnépesebb felhasználói csoport érdekeit.

Várható emellett egy budapesti gimnáziumokat érintő **road show**, melynek célja a felvételi jelentkezések további növelése. A tervek szerint a fővárosi elitgimnáziumokban osztályfőnöki órák keretében adnának elő azon karok képviselői, melyek a felvételi statisztikák alapján a legjobban érdeklik az adott intézményben tanuló diákokat.

Köszönöm, hogy elolvastad a pályázatom. Amennyiben egyetértesz elképzeléseimmel és alkalmasnak látsz a tisztség betöltésére, kérlek, támogass szavazatoddal.

Budapest, 2011. szeptember 15.

Árendás Péter